b'\n_START_ARTICLE_\nTanatori municipal de Castellar del Vall\xc3\xa8s\n_START_SECTION_\nEdifici\n_START_PARAGRAPH_\nEs tracte d\xe2\x80\x99un edifici a\xc3\xafllat de planta baixa i planta semisoterrada, situat tangent  respecte al carrer del Serrat del Vent amb pla horitzontal emmarcant la fa\xc3\xa7ana d\xe2\x80\x99entrada, just als afores de la ciutat. El volum paral\xc2\xb7lepip\xc3\xa8dic de formig\xc3\xb3 blanc totalment envidrat a nord i a sud (en dos nivells) i la planta superior d\xe2\x80\x99acc\xc3\xa9s ideada com un mirador permet unes vistes panor\xc3\xa0miques cap a migdia. La distribuci\xc3\xb3 interior s\xe2\x80\x99organitza amb els m\xc3\xadnims elements de compartimentaci\xc3\xb3 amb les zones comunes de vest\xc3\xadbul i oratori a la planta de rasant de carrer i est\xc3\xa0 equipat amb tres sales de vetlla al nivell inferior. _NEWLINE_L\xe2\x80\x99edifici fou seleccionat en la modalitat d\xe2\x80\x99obra nova de promoci\xc3\xb3 p\xc3\xbablica a la Biennal d\xe2\x80\x99arquitectura del Vall\xc3\xa8s de l\xe2\x80\x99any 2008, organitzada pel Col\xc2\xb7legi d\xe2\x80\x99Arquitectes de Catalunya. El consistori ha demanat la incorporaci\xc3\xb3 d\xe2\x80\x99un \xc3\xa0mbit de protecci\xc3\xb3 de patrimoni que inclogui l\xe2\x80\x99entorn perimetral proper amb la inclusi\xc3\xb3 de la vegetaci\xc3\xb3 i l\xe2\x80\x99arbrat de xipresos de l\xe2\x80\x99acc\xc3\xa9s principal, i l\xe2\x80\x99espai de relaci\xc3\xb3 amb el cementiri.\n_START_SECTION_\nHist\xc3\xb2ria\n_START_PARAGRAPH_\nMalgrat que la llei no marca l\xe2\x80\x99obligatorietat de les viles amb menys de 50.000 habitants de tenir aquest tipus d\xe2\x80\x99edificis, el tanatori de Castellar del Vall\xc3\xa8s, era una de les demandes tradicionals de la ciutadania, que es veia obligada a vetllar a familiar i amics traspassats a la ve\xc3\xafna ciutat de Sabadell. Despr\xc3\xa9s de l\xe2\x80\x99aprovaci\xc3\xb3 per part del consistori, les obres comen\xc3\xa7aren el febrer de 2005 i la inauguraci\xc3\xb3 fou el 21 d\xe2\x80\x99octubre de 2006.'